text: РЕШЕНИЕ НА КОМИСИЯТА
  от 9 октомври 2013 година
  относно мярка, предприета от Финландия съгласно член 11 от Директива 2006/42/ЕО на Европейския парламент и на Съвета във връзка с винтов транспортьор за моркови и алабаш
  (нотифицирано под номер C(2013) 6392)
  (текст от значение за ЕИП)
  (2013/494/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2006/42/ЕО на Европейския парламент и на Съвета от 17 май 2006 година относно машините и за изменение на Директива 95/16/ЕО (1), и по-специално член 11 от нея,
  като има предвид, че:
  (1)
  В съответствие с процедурата, посочена в член 11, параграф 2 от Директива 2006/42/ЕО, финландските органи уведомиха Комисията и другите държави членки за мярка, свързана с винтов транспортьор от тип TSF 350, производство на Cabinplant A/S, с адрес Foresbjergvej 9, 5683 Haarby, Дания. Машината носи маркировката CE и е придружена от декларация за съответствие с изискванията на ЕО.
  (2)
  Причината за предприемането на мярката е несъвместимостта на машината със следните съществени изисквания в областта на опазването на здравето и безопасността, посочени в приложение I към Директива 2006/42/ЕО:
  -
  1.3.7 - Опасности, предизвиквани от движещи се части
  -
  1.3.8 - Избор на защита срещу опасност, предизвиквана от движещи се части
  -
  1.4.2.2 - Подвижни предпазители с устройство за заключване
  -
  2.1.1 г) и д) - Машини, предназначени за хранително-вкусовата промишленост - почистване.
  (3)
  Мярката е предприета след произшествие, случило се по време на почистване на машината, когато операторът се е опитал да освободи зеленчуци, блокирани в дренажната тръба на транспортьора, докато винтът е бил в действие, при което е получил наранявания на пръстите. Капакът, предотвратяващ достъпа до дренажната тръба на транспортьора, представлява неподвижен предпазител. Тъй като се налага той да бъде отварян няколко пъти на ден за почистване, финландските органи считат, че следва да бъде монтиран подвижен предпазител с устройство за заключване. Освен това, финландските органи отбелязват, че не е възможно ефективното почистване на машината в състояние на покой, както е посочено в инструкциите.
  (4)
  В съответствие с член 11, параграф 3 от Директива 2006/42/ЕО, Комисията поиска от производителя Cabinplant A/S да представи съображенията си относно въпросната мярка. Производителят отговори, че въпросният тип винтов транспортьор (TSF 350) е бил проектирани и произведен от доставчик и закупен от Cabinplant A/S с цел вграждане в интегрирана система. Той отбеляза, че ако закупува в бъдеще винтови транспортьори от този тип, той ще осигури тяхното съответствие с изискванията на Директива 2006/42/ЕО.
  (5)
  Разглеждането на доказателствата, представени от финландските органи, и на съображенията, представени от производителя, потвърди, че винтовият транспортьор от тип TSF 350, който не е оборудван с подвижен предпазител с устройство за заключване, предотвратяващ достъпа до дренажната тръба, докато винтът се върти, не отговаря на основните изисквания за опазване на здравето и безопасността от приложение I към Директива 2006/42/ЕО и че това несъответствие води до сериозен риск от нараняване на операторите,
  ПРИЕ НАСТОЯЩОТО РЕШЕНИЕ:
  Член 1
  Мярката, предприета от финландските органи, относно забраната за пускане на пазара на винтови транспортьори от типа TSF 350, които не са оборудвани с подвижен предпазител с устройство за заключване, предотвратяващ достъпа до дренажната тръба, докато винтът се върти, е обоснована.
  Член 2
  Адресати на настоящото решение са държавите членки.
  Съставено в Брюксел на 9 октомври 2013 година.